In nomine sancte et individue Trinitatis, ego Willermus, comes Joviniaci, notum facio presentibus et futuris quod fratribus in Pontiniacensi monasterio Deo servientibus in elemosinam dederim, tam pro anime mee quam parentum meorum salute, decem diebus et totidem noctibus per annos singulos plenarium piscationis in omnibus aquis meis, quando voluerint et quot voluerint piscatorum ministerio. Hoc etiam predictis concessi fratribus ut secura libertate per totam terram meam, tam in terris quam in aquis, transeant, vendant et emant, absque omni exactione pedagiorum, theloneorum, minagiorum et quarumlibet consuetudinum quas pro rebus suis reddere tenebantur. Facta sunt autem hec apud Pontiniacum, anno ab Incarnatione Domini Mº Cº LXXXº, presente venerabili patre et domino Guichardo, Lugdunensi archiepiscopo, et universo predictorum fratrum conventu, attestantibus Hugone, archidiacono Senonensi; Odone Le Bot; Rainardo Eschalei; Johanne Jadrier; Seguino, filio prepositi; Richardo, chamerario et Brictio, piscatore. Hec vero que, ut dictum est, apud Pontiniacum sunt facta, postea apud Joviniacum concessit uxor mea Aalait, et frater meus Gaucherius, presentibus et attestantibus Arnaudo, priore de Sancta-Maria et ejusdem cellarario; Gaufrido; Rainaudo, decano; Fromondo Quarterio; Garino, filio prepositi de Cesiaco; Galone, magistro Gaucherii; Fromondo Balduini et Milone, clerico de Pontejon. Ut autem hec rata semper et inconcussa teneantur, ea ipsa in presenti cartula conscribi feci et sigilli mei impressione confirmavi. Actum, tempore Alexandri, summi pontificis; Philippi, regis Gallie; Petri, Pontiniacensis abbatis.